**ЧРЕЗ**

**Г-ЖА ЦЕЦКА ЦАЧЕВА**

**ПРЕДСЕДАТЕЛ**

**НА 43-ОТО НАРОДНО СЪБРАНИЕ**

**ДО**

**ИВАЙЛО КАЛФИН**

**МИНИСТЪР НА ТРУДА И**

**СОЦИАЛНАТА ПОЛИТИКА**

**В Ъ П Р О С**

от **ГЕОРГИ ГЬОКОВ,**

народен представител от ПГ „БСП лява България“

На основание чл. 90, ал. 1 от Конституцията на Република България и чл. 91, ал. 1 от Правилника за организацията и дейността на Народното събрание внасям въпрос

**ОТНОСНО:** недопустимо забавяне по Националния план за изпълнение на европейската гаранция за младежта 2014 – 2020 г., (приет от Министерския съвет на 18 декември 2013 г., актуализиран на 23 април 2014 г.).

**УВАЖАЕМИ ГОСПОДИН МИНИСТЪР,**

Стартирането на първата схема за изпълнение на Гаранцията за младежта беше предвидено през 2014 г. и включва модули за активиране на неактивни (вкл. от групата младежи, които не са нито в заетост, нито в образование, т.нар. NEETs), предоставяне на обучение и субсидиране на заетост, чиракуване и стажуване. За изпълнение на схемата през 2014 г. по Националния план бяха предвидени 23 412 345 лева, с които да се осигури заетост и/или обучение на повече от 7 000 младежи до 29 г., но и към момента няма осигурена заетост със средства от новата оперативна програма.

Първата схема по новата ОП „РЧР“ – „Младежка заетост” беше подготвена още през първото полугодие на 2014 г. и стартира на 3 юли 2014 г. По схемата се финансира стажуване или обучение на работното място за 8 000 млади безработни, като работодателите могат да получат средства посредством заявяване на свободни места в Агенцията по заетостта. В последствие след смяната на правителството в изискванията за директно предоставяне на безвъзмездна финансова помощ по схемата бяха направени промени веднъж на 4 септември 2014 г. и още веднъж на 7 октомври 2014 г. Въпреки, че още в края на месец септември в Бюрата по труда са набрани заявки от работодатели за разкриване на над 13 000 работни места по схемата, към средата на месец март 2015 г. няма сключени договори с работодатели и естествено няма наети безработни. Независимо, че в свое интервю от 12 януари 2015 г. обещавате договорите с бизнеса да са факт в края на месец януари, едва на 6 март 2015 г. е публикуван списък с одобрените заявки с краен срок за подаване на изискуемите документи – 2 април 2015 г. Това означава, че по-голяма част от безработните младежи по схемата ще бъдат включени в дейности едва от началото на месец май 2015 г. или цели 10 месеца след нейното начало.

Информирам Ви за десетките телефонни обаждания до мен и за мои срещи с хора от бизнеса, които се явяват и като работодатели, че една значителна част от тях подали заявки се отказват да чакат, независимо, че са одобрени. Причините са много, но най-често изтъкваните са: 1. вече са наели хора, 2. отказват се да наемат, защото след толкова време обстоятелствата при тях са се променили; 3. дългото протакане (според тях) показва не сериозно отношение спрямо бенефициентите, било то работодатели или безработни младежи. И в трите случая доверието спада, а с това и желанието да си партнират с държавата.

**УВАЖАЕМИ ГОСПОДИН МИНИСТЪР,**

Моля да ми отговорите на въпроса:

**На какво се дължи това недопустимо забавяне по изпълнението на Националния план за изпълнение на европейската гаранция за младежта 2014 – 2020 г., (приет от Министерския съвет на 18 декември 2013 г., актуализиран на 23 април 2014 г.)?**

*Моля отговорът да бъде в писмен вид.*

**Народен представител:**

**Георги Гьоков**